በወልቃት ስኳር ልማት ፕሮጀክት አዳዲስ ቴክኖሎጂዎች እየተተገበሩ ነው
 በወልቃት ስኳር ልማት ፕሮጀክት በግድብ ግንባታና በመስኖ ልማት ዘርፍ አዳዲስ ቴክኖሎጂዎች እየተተገበሩ መሆናቸው ተገለፀ፡፡በፕሮጀክቱ የሚገነባው የዛሪማ ሜይ ዴይ ግድብና ሰባት ሺ ሄክታር መሬት ለማልማት ከተከዜ ወንዝ ውሃ በመጥለፍ የሚከናወነው የመስኖ ልማት በዘርፉ አዳዲስ ቴክኖሎጂዎች ተግባራዊ የሆኑባቸው እንደሆነ የፕሮጀክቱ ዋና ሥራ አስኪያጅ አቶ አመናይ መስፍን ለዋኢማ ተናግረዋል፡፡እነዚህ ቴክኖሎጂዎች ከአሁን ቀደም በሌሎች ስኳር ልማቶች ላይ ያልተሞከሩና አዳዲስ መሆናቸውን ጠቁመው በቀጣይ ለሚከናወኑ ሌሎች ፕሮጀክቶችም እንደ መነሻ ሆኖ ያገለግላል ብለዋል፡፡ከተከዜ ወንዝ ውሃ በመጥለፍ በመስኖ የማልማቱ ዘዴ ቀደም ሲል ከነበሩት የጠብታና የመርጨት ስልት የተለየ እንደሆነ ይናገራሉ፡፡ በመሆኑም ውሃው በአየር ላይ ሳይሆን በመሬት ስር በቱቦ እንዲያልፍ እየተደረገ ችግኙ ውስጥ ለውስጥ ውሃ እንዲያገኝ ይደረጋል፡፡ ይህም ችግኙ የተመጣጠነ ውሃ እንዲያገኝ ከማድረጉም በላይ የውሃ ብክነትን ያስቀራል፡፡ሰባት ሺ ሄክታር መሬት ለማልማት ከተከዜ ወንዝ ውሃ የመጥለፉ ሥራ በእስራኤል ኩባንያ እየተከናወነ ሲሆን 2ነጥብ 5 ቢሊዮን ብር እንደሚፈጅም ዋና ሥራ አስኪያጁ አስታውቀዋል፡፡በአገር በቀሉ ሱር ኮንስትራክሽን የሚገነባው የዛሪማ ሜይ ዴይ ግድብም በአገሪቱ ታሪክ በአስፋልት ኮንክሪት ደረጃ የሚገነባ የመጀመሪያው ግድብ መሆኑን  የሚናገሩት ደግሞ የግድቡ  ግንባታ ሥራ አስኪያጅ  ኢንጂነር ካሳሁን መሃሪ ለዋኢማ ገልጸዋል።ቴክኖሎጂው በሌሎች አገራት መተግበር ከጀመረ 50 ዓመታትን እንዳስቆጠረ ጠቁመው በኢትዮጵያ ግን የመጀመሪያው የዛሪማ ሜይ ዴይ ግድብ መሆኑን ነው ያስረዱት፡፡ የዛሬማ -ሜዳይ ግድብ 155 ሜትር ከፍታና 565 ሜትር ስፋት ያለው ሲሆን  3ነጥብ6 ቢሊዮን ሜትር ኩብ ውሃ የመያዝ አቅም አለው፡፡ ከ50 ሺ ሄክታር መሬት በላይ ከማልማቱም በተጨማሪ የዓሣ ሀብት ልማት ለማከናወን፣የአካባቢውን የተፈጥሮ ሚዛን ለመጠበቅና የቱሪስት መዳረሻ ለማድረግም የላቀ ጠቀሜታ ይኖረዋል፡፡